Groot vraag: Moet Bissie vir die Bokke speel?Bismarck du Plessis – weer in die Bokspan? (Foto: YouTube) Die groot debat het weer opgevlam: moet Bismarck du Plessis van Montpellier af teruggelok word om stukrag aan die Springbokke te verleen wanneer hulle in Junie in toetse teen Wallis en Engeland speel? Wat dan van Akker van der Merwe en die ander plaaslike spelers? Terwyl daar angstig op die uitslag van die skandering van ʼn liesebesering gewag word wat Malcolm Marx Saterdagoggend in Wellington teen die Hurricanes opgedoen het, krap dit die kaarte van die Springbokafrigter, Rassie Erasmus, deurmekaar. Kom ons aanvaar dat Marx die toetse sal misloop, want hoekom is hy op aanbeveling van die Lions se dokter huis toe gestuur? Marx se adjudant, Bongi Mbonambi, is steeds beseer en Chiliboy Ralepelle, wat verlede jaar derde in die ry was (hoekom weet ʼn mens nie) sukkel om die Sharks se Superspan span te haal, hoewel Erasmus hom na een van sy beplanningskampe (hoekom weet ons ook nie) uitgenooi het. Erasmus sal na alle waarskynlik vier hakers in sy groep van 40 spelers insluit waaruit die twee Springbokspanne gekies sal word. Met Marx dalk uit die prentjie, is Du Plessis en Adriaan Strauss voor in die ry, met Van der Merwe, Jaco Visagie, Ramone Samuels en Robbie Coetzee wat om die ander twee plekke veg. Du Plessis (33) het in sy Springbok-speeldae nie sy gelyke gehad nie. Hy het die laaste van sy 79 toetse op 30 Oktober 2015 teen Argentinië by die Wêreldbekertoernooi gespeel voordat hy na Frankryk verhuis het. Dié vurige speler is steeds een van Montpellier se ysters, maar hy sal na alle waarskynlikheid die toets teen Wallis misloop omdat Montpellier dié dag in die Franse Top14-eindsrtyd betrokke kan wees. Hy sal dus eers vir die reeks teen Engeland oorweeg kan word. ♦ In Engeland is daar ook ernstige bedenkinge oor die moontlike insluiting van die Hurricanes-flank en kaptein, Brad Shields, teen die Bokke. Shields, wat vir All Blacks se o.20-span gespeel het, se ouers is in Brittanje gebore en hy is dus onmiddellik verkiesbaar, maar watter boodskap stuur dit aan die plaaslike talent in Engeland uit? Ná die toetsreeks teen die Bokke keer Shields boonop terug na Nieu-Seeland om nog ʼn paar wedstryde vir die Hurricanes in die Superrreeks te speel voordat hy na Engeland verhuis. Dan word iemand soos die vleuel Chris Ashton, wat vir Toulon uitdraf, oor die hoof gesien omdat hy oorsee speel. Maak dit enigsins sin?